AGM-88E HARM
AIM-9(vľavo), AIM-120 (v strede) a AGM-88 (vpravo) na stíhačke F-16C
**AGM-88 HARM** je riadená strela vzduch-zem, určená na ničenie rádiolokátorov, ktoré sú súčasťou systémov protivzdušnej obrany. Túto strelu stredného dosahu vyvinula a vyrába americká spoločnosť Texas Instruments. 

Strela môže byť nesená americkými lietadlami EA-6B, F/A-18 Hornet, F/A-18E/F Super Hornet, F-16C/J a F-15E. AGM-88 je tiež súčasťou výzbroje nemeckých a talianskych lietadiel Tornado IDS/ECR, pričom v budúcnosti by mala byť integrovaná aj do stealth stíhačiek F-35.

Vznik a vývoj
-------------

Úvodné štúdie ohľadom vývoja novej protiradarovej strely sa začali v roku 1972, keď bolo zjavné, že na pôsobenie proti sovietskym systémom protivzdušnej obrany budú potrebné výkonnejšie rakety ako tie, ktoré boli v tej dobe vo výzbroji amerických lietadiel. V roku 1974 uzavrelo americké námorníctvu zmluvu o vývoji nových striel so spoločnosťou Texas Instruments. Prvé verzie AGM-88 HARM (A/B) boli odvodené z vtedajších protiradarových striel - AGM-45 Shrike a AGM-78 Standard ARM. Kombinovali najžiadanejšie funkcie každej z nich, pričom poskytovali ďalšie vlastnosti, ktoré zvýšili ich operačnú efektivitu. Celkové náklady na vývoj strely dosiahli 644,5 milióna dolárov.

Hromadná výroba rakiet AGM-88 bola schválená v marci 1983, pričom dodnes ich bolo vyrobených viac ako 23000 kusov. Jednotková cena najnovšej verzie AGM-88E je 994000 dolárov. Americké letectvo vybavilo ako prvé týmito strelami lietadlá F-4G. Raketa vznikla ako spoločný projekt amerického letectva a amerického námorníctva, ale sú ňou vyzbrojené aj stíhačky námornej pechoty.

K prvému bojovému nasadeniu došlo v roku 1986 v Líbyi pri nálete na Tripolis a Bengázi. Rakety dokázali úspešne potlačiť sovietske systémy S-75 Dvina, S-125 Neva a S-200. Počas vojny v Perzskom zálive v roku 1991 bolo vystrelených viac ako 2000 týchto rakiet proti irackým radarovým systémom.

Konštrukcia a vlastnosti
------------------------

Aj keď AGM-88 HARM a AGM-45 Shrike zdieľajú základnú podobnosť z hľadiska vzhľadu a určenia, AGM-88 je o viac ako meter dlhšia než AGM-45 a má mierne väčší priemer. Strela je dlhá 4,17 m a má priemer 25,4 cm. Letí rýchlosťou 2 Machy a jej dolet je 150 km. Celková hmotnosť rakety je 361 kg, pričom jej bojová časť váži 68 kg. 

Môže byť nesená viacerými typmi lietadiel na závesníku LAU-118(V)1/A. Ešte pred vypustením dostane raketa súradnice cieľa od materského lietadla. Tieto parametre využíva v počiatočnej fáze letu a neskôr vyhľadáva požadovaný cieľ prostredníctvom pasívneho alebo aktívneho radarového systému.

Používatelia
------------

Austrália  **Austrália**

Royal Australian Air Force
Egypt  **Egypt**

Egyptské vzdušné sily
Nemecko  **Nemecko**

Luftwaffe
Grécko  **Grécko**

Grécke vzdušné sily
Izrael  **Izrael**

Izraelské vzdušné sily
Kórejská republika  **Kórejská republika**

Vzdušné sily Kórejskej republiky
Kuvajt  **Kuvajt**

Kuvajtské vzdušné sily
Maroko  **Maroko**

Kráľovské marocké vzdušné sily
Saudská Arábia  **Saudská Arábia**

Kráľovské saudské vzdušné sily
Španielsko  **Španielsko**

Španielske vzdušné sily
Taiwan  **Taiwan**

Taiwanske vzdušné sily
Taliansko  **Taliansko**

Talianske vzdušné sily
Turecko  **Turecko**

Turecké vzdušné sily
USA  **USA**

United States Air Force
United States Navy
United States Marine Corps

Pozri aj
--------

* ALARM
* Ch-31

Referencie
----------

1. ↑  AGM-88 HARM
2. ↑  Texas Instruments (Raytheon) AGM-88 HARM
3. ↑  AGM-88E AARGM

|  |  |
| --- | --- |
| Portal | Portál letectvo |